PESTERZSÉBET ÖNKORMÁNYZATA
GAZDASÁGI MŰKÖDTETŐ ÉS ELLÁTÓ SZERVEZET
1201 BUDAPEST, BAROSS U. 73-77.
Tel.: 421 10 77 Fax: 421 10 78
BELSŐ ELLENŐRZÉS

 *Ikt. szám: 209 /2016.*

**ÉVES ELLENŐRZÉSI JELENTÉS**

 (a 2015. évi ellenőrzésekről)

Készítette: **dr. Bernhardt Zsuzsanna** Jóváhagyta: **Horváthné Sebők Teréz**

 belső ellenőrzési vezető igazgató

2016. 02. 10.

|  |
| --- |
| **Tartalomjegyzék** |
|  |  | oldalszám |
| **I.** | **VEZETŐI ÖSSZEFOGLALÓ** | 3 |
|  |  |  |
| **II.** | **A BELSŐ ELLENŐRZÉS ÁLTAL VÉGZETT TEVÉKENYSÉG BEMUTATÁSA**  | 4 |
| **1.** | **Az éves ellenőrzési tervben foglalt feladatok teljesítésének értékelése, a tervtől való eltérés indoka, az ellenőrzések összesítése**  | 4 |
| **2.** | **Az ellenőrzések minősége, személyi és tárgyi feltételei, a tevékenységet segítő és akadályozó tényezők**  | 5 |
| **3.** | **Az ellenőrzések fontosabb megállapításai**  | 7 |
| **4.** | **Az ellenőrzések során büntető-, szabálysértési, kártérítési, illetve fegyelmi eljárás megindítására okot adó cselekmény, mulasztás, vagy hiányosság gyanúja kapcsán tett jelentések száma és rövid összefoglalása** | 10 |
| **5.** | **A belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok** | 11 |
|  |  |  |
| **III.** | **A BELSŐ ELLENŐRZÉS ÁLTAL TETT MEGÁLLAPÍTÁSOK ÉS JAVASLATOK HASZNOSÍTÁSA** | 11 |
| **1.** | **Az intézkedési tervek megvalósítása, az ellenőrzési megállapítások és ajánlások hasznosulásának tapasztalatai**  | 11 |
| **2.** | **Az ellenőrzési tevékenység fejlesztésére vonatkozó javaslatok**  | 12 |
|  |  |  |
|  |  |  |
|  | Mellékletek |  |
|  |  |  |

**I. VEZETŐI ÖSSZEFOGLALÓ**

A Pesterzsébet Önkormányzata Gazdasági Működtető és Ellátó Szervezet (a továbbiakban: GAMESZ) 2015. évi *Éves ellenőrzési jelentése* a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (a továbbiakban: Bkr.) és a Nemzetgazdasági Minisztérium által közzétett módszertani útmutató[[1]](#footnote-1) figyelembevételével került összeállításra.

A GAMESZ szervezetén belül működő belső ellenőrök - önálló szervezeti egységük: GAMESZ Belső Ellenőrzés (a továbbiakban: Ellenőrzés) - a saját szervezetük és a GAMESZ gazdálkodási körébe tartozó önállóan működő intézmények ellenőrzési feladatait látják el.[[2]](#footnote-2)

A jogszabályi követelményeknek[[3]](#footnote-3) való megfelelésen túl és az érintett intézmények szabályszerű működésének biztosítása mellett nem titkolt célunk az összehasonlításban rejlő pozitív hozadék kamatoztatása, valamint a globális rálátás lehetőségéből adódó racionális folyamatszervezés előmozdítása.

A GAMESZ 2015. évre vonatkozó Éves belső ellenőrzési munkaterve[[4]](#footnote-4) (a továbbiakban: munkaterv) a Bkr.-ben foglaltak figyelembevételével, továbbá az Ellenőrzés stratégiai tervével összhangban, kockázatelemzés módszerével meghatározott feladatok rangsorolásával, valamint a tapasztalati adatok ismeretében készült. Az Ellenőrzés a 2013-2016. évekre szóló stratégiájában hangsúlyos szerepet szánt annak, hogy a belső ellenőrzési fókusz az elmúlt időszakban célzott vizsgálattal nem érintett tevékenységek elemzésére összpontosítson a pénzügyi, a számviteli és a munkaügyi előírások fokozott betartása érdekében.

Tárgyévben betöltetlen státusz miatt munkaterv módosítására[[5]](#footnote-5) került sor: így az eredetileg
330 revizori munkanappal tervezett 8 ellenőrzés helyett 155 revizori nappal 3 ellenőrzés valósult meg, valamint 2 áthúzódó ellenőrzésre 39 napot fordítottunk. Ennek ellenére az Ellenőrzés működése eredményesnek ítélhető, mert a tervtől való eltérés az említett objektív akadály következménye.

A belső ellenőrzési önálló szervezeti egység humánerőforrás-ellátottsága a feladat jelentőségéhez és volumenéhez mérten korlátozottan megfelelő, az engedélyezett belső ellenőri státusz két fő.

A szervezeti és funkcionális függetlenség biztosított volt, összeférhetetlenségi eset nem állt fenn.

Az ellenőrzések során feltárt hibák - még ha nem is konkrétan nevesítve - a belső kontrollrendszer hiányosságaira vezethetők vissza. Az Ellenőrzés javaslataival lehetőséget kínált az intézményvezetőknek a problémák megoldásához, akik intézkedési tervben foglaltakkal orvosolták a feltárt hibákat. Az intézkedési tervek megvalósításáról az érintett intézmények minden esetben beszámolót készítettek, mely alapján az abban foglaltakat a belső ellenőrzési vezető felvezetett az intézkedések nyilvántartásába. A szervezet belső kontrollrendszerének szempontjából magas kockázatot jelentő, végre nem hajtott intézkedések nem voltak.
Tárgyévben 19, illetve 2014 évről 7 áthúzódó intézkedés végrehajtására került sor. 2016 évre áthúzódó intézkedés nem mutatkozott.

A belső ellenőrök tanácsadói tevékenységet a GAMESZ-en belül és az önállóan működő intézmények felé végeznek személyes megkeresés, illetve munkafolyamatba építetten. A tanácsadói szerep kiszélesedésével lehetőséget kaptunk az ellenőrzések során megszerzett ismeretek propagálására.

Az Önkormányzat Belső Ellenőrzési Egység iránymutatása és tanácsadása segítette az Ellenőrzést a belső ellenőrzési elvárásokkal szemben támasztott követelmények minél magasabb fokon történő teljesüléséhez: szakmai segítséget bármilyen időpontban és témában kérhettünk, és kaptunk Tőlük; továbbá a Hivatal belső ellenőrei[[6]](#footnote-6) konzultációs lehetőségeket is biztosítottak az Ellenőrzés számára, elősegítve ezzel a közös gondolkodást, azonos értelmezést.

A beszámolási időszak évében az Ellenőrzést érintő külső ellenőrzés a GAMESZ-ben nem volt.

**II. A BELSŐ ELLENŐRZÉS ÁLTAL VÉGZETT TEVÉKENYSÉG BEMUTATÁSA**

**1. Az éves ellenőrzési tervben foglalt feladatok teljesítésének értékelése, a tervtől való eltérés indoka, az ellenőrzések összesítése**

A GAMESZ - súlyozott kockázati tényezők alapján készített kockázatelemzés és az egyes intézmények vizsgálati gyakoriságának függvényében összeállított, a GAMESZ igazgatója által jóváhagyott - munkaterve egy intézményi *rendszerellenőrzés*t, két *szabályszerűségi és pénzügyi ellenőrzést, két szabályszerűségi ellenőrzést, és* egy *utóellenőrzés*t írt elő. A tartalék napok két *soron kívüli ellenőrzésre* szolgáltattak keretet.

Az Ellenőrzésen belüli tárgyévi létszám hiány a munkaterv felülvizsgálatát, módosítását követelte meg, az ellenőri kapacitás pontosítására és ellenőrzések elhagyására volt szükség:

* a belső ellenőrzési vezetői feladatokra tervezett napok számának csökkentésével egy időben megemeltük az ellenőrzésre fordítható napok számát,
* a 35 revizori nappal tervezett rendszerellenőrzés elmaradt,
* a 90 revizori nappal tervezett két szabályszerűségi vizsgálatból egy valósult meg 40 revizori nappal,
* a 90 revizori nappal tervezett két szabályszerűségi és pénzügyi vizsgálatból egy valósult meg 55 revizori nappal,
* a 35 nappal tervezett 30 %-os készültségi állapotú utóellenőrzés megszakítására soron kívül elrendelt vizsgálat miatt került sor, így az utóellenőrzés 24 nappal 2016 évre húzódott át,
* a tartalék napok terhére soron kívüli:
* szabályszerűségi vizsgálatra került sor 60 revizori nappal, valamint
* szabályszerűségi és pénzügyi vizsgálat elrendelésére, aminek készültségi állapota 2015. december 31-én 80 %-os volt.

Összességében a 330 revizori nappal tervezett ellenőrzésből 194 nap realizálódott.

Munkaterv módosításkor a szabályozottság vizsgálatát tekintettük elsődleges szempontnak, de a kockázati tényezőket is figyelembe vettük, ezért élvezett prioritást két soron kívüli ellenőrzés is: az óvodák normatíva ellenőrzése, és a Pesterzsébeti Nyitnikék Óvoda túlóra díj elszámolásának felülvizsgálata.

A 2015. évi ellenőrzések típus szerinti megoszlását a 2. számú melléklet ismerteti.

A belső ellenőrök a módosított munkatervben foglaltak megvalósítása során a vonatkozó jogszabályok és standardok betartása mellett a GAMESZ hatályos Belső Ellenőrzési Kézikönyvében[[7]](#footnote-7) (a továbbiakban: BEK) foglaltak szerint jártak el. Az ellenőrzések teljes körű dokumentálása az iratmintákban szereplő nyomtatványok alkalmazásával történt.

**2. Az ellenőrzések minősége, személyi és tárgyi feltételei, a tevékenységet segítő és akadályozó tényezők**

*Az ellenőrzések minősége*

Az Ellenőrzés minőségértékeléséhez a BEK formanyomtatványát, az *Ellenőrzést követő felmérőlap-*ot alkalmaztuk. Az ellenőrzöttek által kitöltött felmérőlapok összesített adatai alapján minősítésünk éves szinten jeles (4,75) érdemjegyű. Az értékelések szerint a vizsgálat lefolytatását végző belső ellenőr azonosult az intézmények problémáival és igényeivel, megértette a vizsgált folyamatok kritikus, kulcsfontosságú kérdéseit, javaslatai a felmerült nehézségek megoldására építő jellegűek és végrehajthatóak voltak. A napi tevékenységek megszakítása minimális volt.

Az ellenőrzési munka fejlesztése, hatékonyságának, eredményességének növelése, és célkitűzéseinek elérése érdekében az Ellenőrzés értelmezi a minősítés során szolgáltatott információkat a jövőbeni ellenőrzések elvégzéséhez.

*Személyi feltételek*

A GAMESZ belső ellenőri létszáma - 2015. december 1-től - 2015. december 31-ig terjedő időszak kivételével - egy fő volt. 2015. december 31-én a feladatok ellátását szolgáló két fő engedélyezett álláshely betöltött volt.

A 2014. március 10-e óta a *közigállás* portálon való folyamatos pályáztatás eredményeként csak 2015. december 1-vel sikerült az államháztartásért felelős miniszter által kiadott belső ellenőrökre vonatkozó etikai kódexben előírt elvárásoknak megfelelő belső ellenőrt alkalmazni Farkas Ágnes személyében, akinek a szakmai tudása és felkészültsége feltehetően biztosítéka lesz annak, hogy az Ellenőrzés meg tudjon felelni a vele szemben támasztott jogszabályi követelményeknek, valamint az Önkormányzat-, a hozzánk rendelt intézmények- és a GAMESZ elvárásainak.

Mind két belső ellenőr megfelel a belső ellenőrökre vonatkozó általános és szakmai követelményeknek, valamint szerepelnek a belső ellenőrzési tevékenység folytatására engedéllyel bíró személyek nyilvántartásában. Rendelkeznek továbbá a jogszabályban előírt szakirányú szakképzettséggel és ellenőrzési, költségvetési, pénzügyi, számviteli területen szerzett szakmai gyakorlattal; részt vesznek a belső ellenőrök kötelező szakmai továbbképzésén, illetve egyikük az önkormányzati szervezésű mérlegképes könyvelők kötelező továbbképzésén is. A BEK-ben foglaltakat a belső ellenőrök ismerik, az abban előírtakat az ellenőrzések során betartották.

A kapacitás-ellátottságra vonatkozó adatokat az 1. számú melléklet-, az ellenőri kapacitás felhasználását és a tevékenységek szerinti tagolást a 3. számú melléklet mutatja be.

Az Ellenőrzés a GAMESZ Igazgatójának közvetlen irányítása alatt végezte munkáját, más szervezeti egységekkel alá-, fölérendeltségi viszonyban nem állt. A beszámolási időszakban a belső ellenőrök funkcionális (feladatköri és szervezeti) függetlensége biztosított volt.

A belső ellenőrök közül egy fő - munkaköri leírásában megjelölten - belső ellenőrzési vezetői feladatokat lát el a Bkr. szerint. Az adminisztrációs feladatok ellátására létszám nem állt rendelkezésre. Külső szolgáltatót nem vettünk igénybe.

A belső ellenőrök az ellenőrzési tevékenységen kívül, más feladatellátásban - amelyek a szervezet operatív működésével kapcsolatosak - nem vettek részt. Összeférhetetlenségi eset nem állt fenn.

A belső ellenőrök jogai és kötelezettségei érvényesültek.

*Tárgyi feltételek*

Az ellenőrzési tevékenység tárgyi feltételei megfelelő szinten biztosítottak: az ellenőrök elkülönített két személyes irodában látják el feladatukat; önálló hordozható számítógépek állnak rendelkezésükre; internetes kapcsolat biztosítja a nemzeti jogszabálytárhoz, az önkormányzati szabályzatokhoz, határozatokhoz és rendeletekhez való hozzáférést.

*Az ellenőrzések nyilvántartása*

A belső ellenőrzési vezető nyilvántartást vezetett az elvégzett ellenőrzésekről, és gondoskodott a kapcsolódó dokumentumok biztonságos megőrzéséről. Az iratok intézményenként megnyitott külön mappákban lefűzve a belső ellenőri szobából leválasztott zárható helységben irattárazottak.

*A belső ellenőrzési tevékenységet elősegítő és akadályozó tényezők*

A GAMESZ vezetősége többek között csapatépítő rendezvények szervezésével is a jó munkahelyi légkör megteremtésén fáradoznak (közösségi programok, kirándulás, karácsonyi ünnepség, év végi munkaértekezlet).

Az Önkormányzat megbecsülését Juhász Lajosné Alpolgármester Asszony ünnepi köszöntőjében[[8]](#footnote-8) tolmácsolta.

A GAMESZ Igazgatója és az Ellenőrzés között bizalmi alapon működő jó munkatársi viszony alakult ki; a véleménycsere rendszeres. Igazgató Asszony vezetői tapasztalata, szakmai rálátása és emberi hozzáállása nagyban segíti az Ellenőrzést eredményes működésében.

A helyszíni vizsgálatok során az Intézmények Vezetői és Dolgozói a vizsgálat lefolytatásához szükséges valamennyi kért adatot és információt a rendelkezésünkre bocsátottak; a kérdések megválaszolásában és az adatszolgáltatás tekintetében is együttműködők voltak, lehetőség volt a tapasztalatok megvitatására is.

A jelentéstervezet érintettekkel való megismertetése, egyeztetése építő jellegűnek bizonyult és a végleges ellenőrzési jelentés színvonalát növelte.

A belső ellenőri jogosultságokkal kapcsolatos korlátozások-, illetve az ellenőrzések végrehajtását akadályozó tényezők - a betöltetlen státusz kivételével - nem merültek fel.

*A tanácsadói tevékenység bemutatása*

A belső ellenőrök tanácsadói tevékenységet folytatnak a GAMESZ-en belül és az önállóan működő intézmények felé személyes megkeresés, illetve a vizsgálatok során felmerülő tárgyhoz kapcsolódó kérdésekben munkafolyamatba építetten. Az Ellenőrzés jogszabály ismeretben és értelmezésben is az intézmények rendelkezésére áll.

Klasszikus - írásbeli felkérés alapján végzett - tanácsadási tevékenység a beszámolási időszakban nem történt, szóbeli kérdések a besorolásokkal-, a helyettesítési- és túlóra díjak megállapításával kapcsolatban adódtak. Szabályzat tervezet véleményezésére egy alkalommal került sor.

**3. Az ellenőrzések fontosabb megállapításai**

3.1. A szabályozottság vizsgálata Pesterzsébet Önkormányzata Gazdasági Működtető és Ellátó Szervezetnél

(A helyszíni ellenőrzés kezdő időpontjának megfelelő tárgyhó 1-jei állapot:
2015. február 1.)

*(szabályszerűségi ellenőrzés)*

Mivel a GAMESZ Számviteli Politikája rendelkezései és kapcsolódó szabályzatai a gazdálkodási körébe utalt önállóan működő költségvetési szervekre is vonatkoznak, ezért a szabályozottság és - a jogszabályi háttérben jelen lévő folyamatos változások miatt - az intézményi szabályzatok állandó frissítésének megvalósulását jogállásánál fogva a GAMESZ-ben volt célszerű vizsgálni. Az intézmény az összes releváns szabályzattal rendelkezett, valamint az általánosan érvényes szabályozási kulcselemeken kívül a *szervezeti terület-* és a *működési terület szabályzatai* is teljes körűen tartalmazták a kompetenciájába utalt szabályozási feladatokat; azok összhangban voltak a jogi szabályozással, alkalmasak a szabályozó funkció betöltésére. A feladatok végrehajtásával kapcsolatos hatás- és felelősségi köröket megfelelően meghatározták, valamint a végrehajtás nyomon követése, a felügyeleti funkciók és az ellenőrzési pontok kellően kiépítettek voltak. A szabályozás-aktualizálást a korábbi ellenőrzések megállapításaira és javaslataira tekintettel tették meg. A szabályzatok nagy része megismerési záradékkal felszerelt. A hatályon kívül helyezett példányok irattárban tároltak.

A revizori észrevételek nem jeleztek komolyabb hiányosságot, de rámutattak a rendszer működésében rejlő gyenge pontokra. A szabályzatok frissítésének, felülvizsgálatának gyakorisága változatos képet mutatott: aktualizálásukra az operatív tevékenységek függvényében eltérő időpontokban került sor. Hiányosságként észrevételezte a revízió, hogy a szabályzatok egy része megismerési záradékkal nem volt felszerelve, az új belépők a megismerést nem dokumentálták és a szabályzat módosítások közzétételének sem volt írásos nyoma, továbbá a Titkárságon vezetett szabályzat nyilvántartás is hiányos volt. A helyes gyakorlat szerint a hatályon kívül helyezett példányok begyűjtése megtörtént, de - néhány esetben - annak dokumentálása sem magán-, sem pedig az őt hatályon kívül helyező szabályzatban nem történt meg.

A revízió a jogszabályi előírások és egyéb kötelezettségek betartása, valamint az optimális szintű szabályozottság érdekében javaslatot tett a hiányosságok pótlására.

3.2. Az óvodaműködtetési támogatáshoz nyújtott adatszolgáltatás vizsgálata

(az önkormányzati fenntartású óvodáknál)

(2014.)

*(szabályszerűségi ellenőrzés)*

A 2014. évi normatíva igénylés és elszámolás keretében meghatározott létszámadatok vizsgálatának lefolytatására a pontos adatszolgáltatás érdekében került sor.

A területet a MÁK is rendszeresen ellenőrzi.

A revízió az Igazgatóság elszámolását[[9]](#footnote-9) a 2014. év 8 hónapjára elfogadta, így az ellenőrzés a 2014. évi 4 hóra vonatkozó adatszolgáltatás vizsgálatára terjedt ki. Áttekintésre kerültek a megfelelő közoktatási statisztikai adatok, az azt megalapozó előírt tanügyi okmányok és analitikus nyilvántartások is. Az ellenőrzés a felvételi és mulasztási naplók elsődleges adathordozói jelentőségére, és pontos kitöltésének fontosságára mutatott rá.

A felmerült hibák jellemzően eltérő jogszabály értelmezésből, igazolások elmaradásából, illetve az igazolásokban foglalt hiányosságokból, a köznevelési statisztikában-, a segédtáblában- és a szakértői véleményekben közölt adatok különbözőségéből adódtak.

A felmerült hibák egyeztetése az ellenőrzés ideje alatt megtörtént.

A revízió a rendelkezésre álló adatok alapján azt állapíthatta meg, hogy míg:

* a 2014. év 8 hónapra az Igazgatóság és az intézmények számított létszám különbsége 15 fő,
* a 2014. 4 hónapra az ellenőrzés és az intézmények számított létszám különbsége 4 fő, addig
* a 2015. évi normatíva igénylés módosítása során létszám különbözet már nem mutatkozott!

A számadatok azt tükrözik, hogy az igazgatósági- és a belső ellenőrzés során feltárt hibák már nem ismétlődtek meg: a normatíva igénylés-, módosítás-, és elszámolás folyamatához kapcsolódó jogszabályi háttér, a megküldési határidők, a kitöltendő nyomtatványok, az adatbekérések, a szükséges igazolások köre, valamint az igazgatósági ellenőrzésekben foglaltak egységes értelmezése megvalósult.

A jegyzőkönyvben és az ellenőrzés során ismertté vált ellenőrzési szempontok és feltárt hibák rávilágítottak a folyamatban rejlő gyenge pontokra, biztos alapot nyújtva a következő évek pontos adatszolgáltatásához.

Az Ellenőrzés elsődleges feladata a helyes értelmezés elősegítése volt: ez volt a célja
Schmidtné Buda Andrea osztályvezetővel[[10]](#footnote-10) egyeztetett, az érintettek részvételével - a 2016. évi normatíva igénylést megelőző időpontban[[11]](#footnote-11) - tervezett megbeszélésnek is, ami a témához kapcsolódó hasznos információk közre adásával és a felmerülő kérdések rendezésével kerületi szinten kívánt hozzájárulni a hibátlan feladatellátáshoz.

3.3. A besorolások és a kompetencia alapú képzésben résztvevő közfoglalkoztatottakkal kapcsolatos bérkönyvelés menetének vizsgálata

(Pesterzsébet Önkormányzatának Szociális Foglalkoztatójánál), (a továbbiakban: Foglalkoztató)

(besorolások tekintetében: helyszíni ellenőrzés kezdő időpontjának megfelelő tárgyhó 1-jei állapot: 2015. szeptember 1; kompetencia alapú képzés: 2014. év)

*(szabályszerűségi és pénzügyi ellenőrzés)*

A vizsgálatra a munkaügyi előírások fokozott betartása érdekében került sor.

A revízió az ellenőrzés idején a páncélszekrényben őrzött személyi anyagok rendezett tárolását regisztrálhatta. A személyi anyagok tartalmának tételes ellenőrzése közben a munkaköri leírások, erkölcsi bizonyítványok, önéletrajzok, a munkakör ellátásához szükséges iskolai végzettséget igazoló okiratok, és az újonnan felvettek munkaviszonyok igazolás másolatai, valamint az egyes juttatásokról (jubileumi jutalom, hűség jutalom, pótlékok) szóló határozatok fellelhetők voltak. A KIR-3 segítségével használt és elkészített kinevezési-, besorolási- és átsorolási iratminták kiállítása szabályszerű volt. A vizsgálat alá vont bizonylatokból megállapítható volt, hogy az érintettek alapbérének bérminimumra történő kiegészítése minden esetben megtörtént.

A revízió hibaként értékelte, hogy a személyi anyagokban elhelyezett besorolásokat érintő dokumentumokon a leadás időpontjai nem szerepeltek, valamint egyes esetekben a munkakörök-, beosztások elnevezése, a fizetési osztály meghatározása és a végzettség szem előtt tartása hármas egységének adekvát módón való értelmezése nem valósult meg. A besorolások tételes vizsgálata közben előforduló hibák az egyetemi tanulmányi idő közalkalmazotti jogviszonyba számításából, pontatlan adatfelvitelből, számolási hibából, illetve a KIR-3 kinevezési-, átsorolási-, módosítási okirataival kapcsolatos folyamatba épített ellenőrzés elmulasztásából eredtek. A revízió ezeken kívül megállapította, hogy a vezetői pótlék mértéke követte ugyan a Kjt. előírását, de nem érte el az ágazati kormányrendeletben meghatározott alsó értéket, mint ahogy a részlegvezetőé sem, valamint a közfoglalkoztatási csoportvezető vezetői pótlékban - kinevezése óta - nem részesült és vezetői megbízatásával kapcsolatos feladatai munkaköri leírásában nem jelentek meg. A besorolások tételes ellenőrzése folyamán fellelt hibák egyeztetése az ellenőrzés ideje alatt megtörtént, az intézményvezető megtette a szükséges lépéseket a hibák javítására.

A feltárt pontatlanságok miatt az ellenőrzés úgy értékelte, hogy a folyamatba épített, előzetes, utólagos és vezetői ellenőrzés maradéktalanul nem valósult meg.

A teljes mértékben uniós forrásból fedezett téli közfoglalkoztatási program keretében foglalkoztatott 356 fő regisztrált munkanélküli álláskeresőből kompetencia alapú képzésben 146 fő részesült. A közfoglalkoztatással kapcsolatos jogokat és kötelezettségeket, valamint a releváns jogszabályokban foglaltakat hatósági szerződésben és a foglalkoztatottakkal kötött szerződésekben realizálták. A tételes ellenőrzés a szerződések alaki és tartalmi követelményeknek való megfelelést-, valamint a tételes vizsgálat[[12]](#footnote-12) minden esetben a jogszabályhelynek megfelelő közfoglalkoztatási bérrel való elszámolást állapított meg.

Az előirányzat módosítás kezdeményezése megvalósult, a Képviselő-testületi ülésen elfogadott előirányzat módosítások átvezetése a Foglalkoztató könyveiben megjelentek.

A MÁK a bérszámfejtést a Foglalkoztató feladása alapján végezte. A revízió a kifizetési jegyzékek alapján a könyvelés adataival való egyezőséget állapította meg.

Az előleggel való elszámolás és a pályázat pénzügyi rendezése határidőben megtörtént: a Foglalkoztató havonkénti név szerinti listákkal, nettó munkabér címletjegyzékkel, banki kivonattal, a közvetlen költségek felhasználását részletes kimutatással és számlákkal támasztotta alá.

A nyomon követhetőség érdekében jelenleg a Foglalkoztató - a GAMESZ és az Önkormányzat Polgármesteri Hivatala Pénzügyi és Számviteli Osztály részére megküldött - havonkénti státusz-jelentésben - közfoglalkoztatási programonkénti bontásban - számol be a közfoglalkoztatási pályázatok pénzügyi helyzetéről.

A revízió nem állapított meg hibát a foglalkoztatás lebonyolításában, mint ahogy Budapest Főváros Munkaügyi Központ közfoglalkoztatási program működtetéséről szóló hasonló ellenőrzése[[13]](#footnote-13) sem.

4. **Az ellenőrzések során bűntető-, szabálysértési-, kártérítési-, illetve fegyelmi eljárás megindítására okot adó cselekmény, mulasztás, vagy hiányosság gyanúja kapcsán tett jelentések száma és rövid összefoglalása**

A beszámolási időszakban büntető-, szabálysértési-, kártérítési-, illetve fegyelmi eljárás megindítására okot adó cselekmény, mulasztás- vagy hiányosság gyanúja kapcsán tett jelentés nem történt.

**5. A belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok**

A megfelelő kontrollkörnyezet elengedhetetlen részét képezi a költségvetési szerv tevékenységeinek jogszabályokban megfogalmazott követelményekkel is összehangolt belső szabályozottságának a vezetés általi kialakítása és következetes működtetése.

A szabályzatok rendelkezésre álltak, aktualizálásuk többnyire rendszeres, a szükséges tartalmi elemekkel rendelkeztek. Több esetben javasoltuk a szabályzatok frissítését, a jogszabályokban és a szabályzatokban foglaltak maradéktalan betartását. A kialakított szabályzatok lefedték az ellenőrzött intézmény tevékenységét. A belső szabályzatokhoz való hozzáférés az alkalmazottak számára biztosított, a megismerés dokumentálása viszont hiányosságokat mutatott.

A vizsgálatok során kiválasztott alkalmazottak mindegyike rendelkezett munkaköri leírással, melyek a szervezeten belüli felelősségi köröket és munkaköri feladatokat, a dolgozókkal szemben támasztott követelményeket, elvárásokat, a helyettesítések rendjét túlnyomórészt dokumentálták. A vizsgált intézmények a feladatellátást zömmel a törvényi előírásoknak megfelelően látták el. Az ellenőrzés folyamatoptimalizálási javaslatokkal segítette a feladatellátást. A vezetők és alkalmazottak feladatukat demokratikus légkörben, hivatástudattal, a tőlük elvárható magatartási szabályok betartásával végezték. Az etikai értékek és az integritás színvonala jó.

A kockázatkezelési rendszermegfelelőnek ítélhető. Az érintett intézményben szervezeti és működési szabályzat rögzítette a közalkalmazottak vagyonnyilatkozat tételi kötelezettségét és biztosított volt a vagyonnyilatkozat-tétel teljesítésének dokumentálása.

A kontrolltevékenységekkialakítása a jogszabályi követelményeknek részben felelt meg, hisz a besorolások terén hiányosságok mutatkoztak a folyamatba épített, előzetes, utólagos és vezetői ellenőrzés tekintetében.

1. **A BELSŐ ELLENŐRZÉS ÁLTAL TETT MEGÁLLAPÍTÁSOK ÉS JAVASLATOK HASZNOSÍTÁSA**
	1. **Az intézkedési tervek megvalósítása, az ellenőrzési megállapítások és ajánlások hasznosulásának tapasztalatai**

Az intézmények intézkedési tervét a belső ellenőrzési vezető véleménye figyelembevételével a GAMESZ Igazgatója fogadta el, az abban foglaltak megvalósításáról az érintett intézmények minden esetben beszámolót készítettek és megküldték a belső ellenőrzési vezetőnek. A végrehajtott intézkedések összesítésére a BEK iratmintája szerinti nyilvántartásban került sor.

Az intézkedések megvalósításáról a 4. számú melléklet ad áttekintést.

A 2015. évre áthúzódó intézkedések száma 7 volt. A tárgyévi ellenőrzések során tett javaslatokra összesen 19 intézkedés született, melyeket a tárgyévben végrehajtottak, következő évre intézkedés nem húzódott át. A szervezet belső kontrollrendszerének működése szempontjából magas kockázatot jelentő, végre nem hajtott, lejárt határidejű intézkedések nem voltak.

Az ellenőrzési jelentésekben foglalt javaslatok a belső kontrollrendszer hatékonyabb működését segítették elő. A javaslatok megvalósíthatók voltak, az intézmények vezetői elfogadták,a javaslatokat és feladataik ellátásához segítségként értékelték. A vizsgált intézményeknél egyeztető tárgyalásra nem került sor.

Ellenőrzéseink során olyan általánosan bevett gyakorlat szándékos figyelmen kívül hagyásával, amellyel a szervezet jelentős költségmegtakarítást érhetne el, vagy hatékonyabban működhetne, nem találkoztunk.

**2. Az ellenőrzési tevékenység fejlesztésére vonatkozó javaslatok**

Szakmai előrelépésünk érdekében tervezzük belépni a BEMAFOR (Belső Ellenőrök Magyarországi Fóruma) ingyenes fórumba, aminek célja az, hogy a Magyarországon államháztartási belső ellenőrzési tevékenységet végzők első kézből értesüljenek a jogszabály-módosításokról, véleményezhessék az egyes módszertani segédleteket, emellett személyesen és/vagy a létrehozott internetes fórumon megoszthassák egymással és a Nemzetgazdasági Minisztériummal véleményüket, tapasztalataikat, a legjobb gyakorlatokat, továbbá lehetőségünk van felvetni a minket leginkább foglalkoztató aktuális kérdéseket, problémákat.

Változatlan célunk az ellenőrzések preventív, segítő jellegének erősítése, valamint munkánk színvonalának emelésével a belső ellenőrzés kedvező társadalmi elismeréséhez és szemléletváltozásához hozzájárulni.

A tervezés során törekedünk az ellenőrzések tudatos egymásra épülésére, az ellenőrzési célok és irányok összehangolására, az ellenőrzési lefedettség növelésére annak érdekében, hogy a vezetés munkájában felhasználhassa az ellenőrzés tapasztalatain alapuló átfogó helyzetértékeléseket, összegzéseket.

Budapest, 2016. február 10.

Készítette: Jóváhagyta:

 …………………………………………. ……………………………………………

 dr. Bernhardt Zsuzsanna Horváthné Sebők Teréz

 belső ellenőrzési vezető igazgató

1. Útmutató a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet alapján összeállítandó éves ellenőrzési terv és összefoglaló éves ellenőrzési terv, valamint éves ellenőrzési jelentés és éves összefoglaló ellenőrzési jelentés elkészítéséhez. Nemzetgazdasági Minisztérium
2015. szeptember. [↑](#footnote-ref-1)
2. A 2011. július 1-től hatályos 244/2011. (VI. 16.) Ök. sz. határozattal jóváhagyott a GESZ (jelenleg: GAMESZ) és a gazdálkodási körébe tartozó önállóan működő intézmények kapcsolatát szabályozó együttműködési Megállapodás 12.2. pont: „A GESZ és az intézmények gazdasági belső ellenőrzését a GESZ szervezetén belül működő belső ellenőrök végzik.” (A GESZ - teljes nevén Gazdasági Ellátó Szervezet Pesterzsébet Önkormányzata - 2011. 05. 01-től 2012. 12. 31-ig a GAMESZ jogelődje volt.) [↑](#footnote-ref-2)
3. Az államháztartásról szóló 2011. évi CXCV. törvény 70. § (1) bekezdés. [↑](#footnote-ref-3)
4. Iktatási szám: 2025/2014. [↑](#footnote-ref-4)
5. Iktatási szám: 1484/2015. [↑](#footnote-ref-5)
6. Szabó Szilvia osztályvezető-helyettes 2014. október 1-je - Nagyné Tóth Edit nyugdíjba vonulása - óta az ellenőrzési feladatok mellett a belső ellenőrzési vezetői feladatokat is ellátja és Hegyi Edina belső ellenőr. [↑](#footnote-ref-6)
7. A 377/2014. iktatási számú (2014. február 11.) kiegészítéssel és a 289/2015. iktatási számú módosítással ellátott 2013. szeptember 2-ától hatályos 1599/2013. iktatási számú BEK. [↑](#footnote-ref-7)
8. 2015. december 23-i munkaértekezlet. [↑](#footnote-ref-8)
9. Magyar Államkincstár Budapesti és Pest megyei Igazgatóságának 10221/6/2015. iktatási számú jegyzőkönyve. [↑](#footnote-ref-9)
10. Budapest Főváros XX. kerület Pesterzsébeti Polgármesteri Hivatal Oktatási- Kulturális- Egészségügyi és Sport Osztály osztályvezetője. [↑](#footnote-ref-10)
11. 2015. szeptember 16. [↑](#footnote-ref-11)
12. 2014. március, április hónapra elvégzett tételes vizsgálat. [↑](#footnote-ref-12)
13. Ellenőrzés a BP20M/01/011986-2014. számú Hatósági szerződésben realizált 118 fős közfoglalkoztatási program működtetéséről. [↑](#footnote-ref-13)